EPCOยืนยัน ซันไชน์เจรจาโกยหุ้น40%
&nbsp;
10 ส.ค. 2554

โพสต์ทูเดย์ — EPCO ยอมรับผู้ถือหุ้นเจรจา SSE ซื้อขายหุ้น 40% 
นายวีระ เหล่าวิทวัส ประธานเจ้าหน้าที่บริหาร บริษัท โรงพิมพ์ตะวันออก (EPCO) เปิดเผยว่า บริษัท ซันไชน์ คอร์ปอเรชั่น (SSE) ได้เข้าตรวจสอบทรัพย์สินและหนี้สิน (ดีลดิลิเจนต์) ตั้งแต่ต้นเดือน พ.ค. และตรวจสอบเสร็จสิ้นแล้ว รวมทั้งผู้สนใจรายอื่นๆ จากนั้นเป็นเรื่องการเจรจาระหว่างบริษัท เอส. แพ็ค แอนด์ พริ้นท์ ผู้ถือหุ้นรายใหญ่ของ EPCO กับ SSE 
“เรารู้ว่าผู้ถือหุ้นใหญ่กับผู้ซื้อกำลังคุยกัน ส่วนโอกาสเป็นไปได้หรือไม่ SSE ยังไม่ได้คุยกับผม เรื่องประชุมวันที่ 11 มิ.ย.นี้ น่าจะเป็นเรื่องของ SSE ไม่เกี่ยวกับ EPCO” นายวีระ กล่าว
นายวีระ กล่าวถึงความน่าสนใจของ EPCO ว่า เป็นบริษัทที่มีความแข็งแกร่งด้านฐานะการเงิน และตลอด 5 ปีที่ผ่านมามีกำไรสุทธิเฉลี่ยปีละ 150 ล้านบาท ปันผลสม่ำเสมออัตราผลตอบแทนที่ดี 10% กระแสเงินสดกว่า 100 ล้านบาท และยอดขายปีละ 600700 ล้านบาท 
“ย้อนหลัง 5 ปีที่ผ่านมา EPCO แจกเงินปันผล 90% ของกำไรสุทธิ มากกว่านโยบายปกติปีละ 50% มีกำไรเท่าไหร่จ่ายหมด เพราะไม่ได้ขยายการลงทุน ต่อไปจะลงทุนหรือไม่อยู่ที่ผู้ถือหุ้นใหม่” นายวีระ กล่าว
นายประโพธ ชุ่มวัฒนะ ผู้ช่วยกรรมการผู้จัดการ บริษัท ซันไชน์ฯ กล่าวว่า อยู่ระหว่างการเจรจาซื้อหุ้น EPCO สัดส่วน 40% กับผู้ถือหุ้นรายใหญ่ของ EPCO หากได้ข้อสรุปจะเปิดเผยต่อไป
นอกจากนี้ SSE ได้แต่งตั้งนายวิสุทธิ์ ศรีสุพรรณ ดำรงตำแหน่งกรรมการและประธานกรรมการบริษัทแทนนายกมล เอี้ยวศิวิกูล มีผลตั้งแต่วันที่ 4 มิ.ย. 2553